Nú standa yfir prófanir á losun bakvatns hitaveitu í regnvatnslagnir fráveitu í Árbæ . Tilgangur tilraunanna er að meta hversu mikið af vatni , sem farið hefur í gegnum hitaveituna í hverfinu , er óhætt að losa án þess að hitastig í viðtaka breytist . Losunarstaðir vatnsins eru á 16 stöðum sem allir leiða út í annað hvort Elliðaár eða Grafarvog . Stefnt er að því að hitastig bakvatnsins verði aldrei hærra en 15°C við útrás regnvatnslagnanna en frá þeim rennur regnvatn yfirleitt í opnum farvegum til sjávar eða í Elliðaárnar . Viðbúið er að gufa geti myndast við útrásir regnvatnslagnanna . Gert er ráð fyrir að talsverð kæling verði á vatninu á leiðinni frá þeim og að hitastig vatnsins þegar það rennur í árnar og sjó verði sem næst hitastiginu í þessum viðtökum . Vel verður fylgst með hitastigi vatnsins á meðan á prófununum stendur . Hitaveituvatnið í Árbæ er upphitað grunnvatn og hefur engin áhrif á lífríki í Elliðaánum og Grafarvogi .